**ՀԻՄՆԱՎՈՐՈւՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

***Անհրաժեշտությունը`*** Սույն որոշման նախագծի ընդունման անհրաժեշտությունը պայմանավորված է «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք ծրագրի» բնականոն ընթացքի ապահովմամբ։

 ***Ընթացիկ իրավիճակը և խնդիրները`***

ՀՀ 2021թ. բյուջետային ֆինանսավորման հայտով ներկայացված ցուցանիշների համեմատ ՀՀ 2021թ. պետական բյուջեով հատկացվել է ավելի քիչ գումար և այժմ անհրաժեշտություն է առաջացել ապահովել «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք ծրագրի» բնականոն ընթացքը։

***Տվյալ բնագավառում իրականացվող քաղաքականությունը`***

**1004-11005 «Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի խորհրդատվություն և կառավարում»** միջոցառման իրականացման շրջանակներում նախատեսված էր նաև «Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի» շրջանակներում առաջանալիք խնայողությունների հաշվին կատարվելիք լրացուցիչ շինարարական աշխատանքների նախագծման աշխատանքների դիմաց անհրաժեշտ գումարների վճարումը։ Լրացուցիչ շինարարական աշխատանքների կատարման համար ուսումնասիրությունների, տեխնիկատնտեսական հիմնավորումների իրականացումից, անցկացված մրցութային գործընթացից հետո 14.09.2021թ. ստորագրվել է նախագծման ծառայությունների մատուցման երկու պայմանագիր։ Պայմանագրային բանակցությունների փուլում խորհրդատուն հրաժարվել է նախատեսվող կանխավճարների ստացումից, իսկ նախնական նախագծային աշխատանքների ներկայացումը և դրանց դիմաց սահմանված վճարումները նախատեսված է 2022թ. հունվարին։ Այդ կապակցությամբ 2021թ. ՀՀ պետական բյուջեում նախատեսված գումարները հնարավոր է վերաբաշխել՝ միջոցներն ուղղելով դրա անհրաժեշտությունն ունեցող միջոցառումների բնականոն ընթացքի ապահովմանը։

**1004-11006 «Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծրագրի խորհրդատվություն և կառավարում»**միջոցառման իրականացման շրջանակներում նախատեսված էր նաև ներտնտեսային ոռոգման ցանցերի վերականգնման շինարարական աշխատանքների նախագծման և տեխնիկական վերահսկողության ծառայությունների մատուցման դիմաց վճարման ենթակա գումարները։ Վեդի ջրամբարի իշխման տակ գտնվող և Վեդի գետից ինքնահոս սնվող տարածքներում ոռոգման ներտնտեսային ցանցի նախագծային փաստաթղթերի լրամշակման և նոր նախագծա-նախահաշվային փաստաթղթերի մշակման նպատակով ներկայումս ընթանում են բանակցություններ, իսկ շինարարական աշխատանքների իրականացումը տեղափոխվել է 2022թ.: Այդ հանգամանքով պայմանավորված՝ 2021թ. ՀՀ պետական բյուջեում հնարավոր է կատարել անհրաժեշտ միջծրագրային և միջհոդվածային վերաբաշխումներ՝ ի նպաստ մյուս միջոցառումների սահուն ընթացքի։

**1004-11007 «Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարում ծրագրի խորհրդատվություն և կառավարում»** միջոցառման իրականացման շրջանակներում Կապսի ջրամաբարի կառուցման նախագծման և տեխնիկական վերահսկողության խորհրդատուի պայմանագիրը լրամշակման և դոնորի հետ համաձայնեցման գործընթացում է գտնվում, որի ժամանակատարության պատճառով որոշ ծառայությունների մատուցումը կտեղափոխվի 2022թ. և այդ գումարների մասով հնարավոր կլինի 2021թ. ՀՀ պետական բյուջեում կատարել անհրաժեշտ միջծրագրային և միջհոդվածային վերաբաշխումներ։

**1004-11008 «Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրի երկրորդ փուլի խորհրդատվություն և կառավարում»**  այս միջոցառման մասով 2021թ. ՀՀ պետական բյուջեով նախատեսված միջոցներն ամբողջությամբ ենթակա են վերաբաշխման, քանի որ, թեև ծրագրի վարկային համաձայնագիրը ստորագրված է, սակայն ծրագիրն ակտիվ չէ «Իրավաբանակ կարծիք» փաստաթղթի հետ կապված խնդիրների պատճառով, իսկ վարկային միջոցները դեռևս հասանելի չեն։ Խորհրդատուի ընտրման մրցութային գործընթացը դեռևս սկսված չէ:

**1004-11009 «Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման դրամաշնորհային ծրագիր»**այս միջոցառման շրջանակներում 2021թ.-ին մատուցված ծառայությունների դիմաց արտաքին միջոցներից վճարումները կատարվել են ոչ թե այս միջոցառման համար նախատեսված դրամաշնորհային միջոցներից, այլ ***1004-11007*** միջոցառման վարկային միջոցներից՝ 2020թ. վարկային միջոցների անհասանելիության պայմաններում դոնորի համաձայնությամբ դրամաշնորհային միջոցներից ***1004-11007*** միջոցառման շրջանակներում կատարված վճարումների փոխարեն։ Արդյունքում՝ այս միջոցառման մասով 2021թ. ՀՀ պետական բյուջեում հնարավոր է կատարել անհրաժեշտ միջծրագրային և միջհոդվածային վերաբաշխումներ։

**1004-31001 «Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցում»** միջոցառման շրջականներում կնքված է շինարարական աշխատանքների իրականացման միջազգային, այն է՝ արտարժութային պայմանագիր։ 2021թ. առաջին կիսամյակում 1 Եվրոյի նկատմամբ ՀՀ դրամի փոխարժեքը տատանվում էր նվազագույնը **620-ից 640 ՀՀ դրամի** սահմաններում՝ առավելագույն փոխարժեք արձանագրելով **643.96 ՀՀ դրամը,** սակայն սույն թվականի հունիսից փոխարժեքը սկսեց նվազել՝ տատանվելով միջինը **570-ից 585 ՀՀ դրամի** սահմաններում։ Փոխարժեքի արձանագրված նվազումը, ինչպես նաև՝ որոշ աշխատանքների մասամբ կատարումը նպաստել է որոշակի խնայողությունների առաջացմանը և հնարավորություն է առաջացել 2021թ. ՀՀ պետական բյուջեում կատարել միջոցների անհրաժեշտ միջծրագրային և միջհոդվածային վերաբաշխումներ։

**1072-11005 «Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման ծրագիր»** միջոցառման շրջանակներում նախատեսված է «Սիլիկյան թաղամասի ջրամատակարարման բաշխիչ ցանցի վերականգնում և անհատական տնային միացումների փոխարինում» և «Մալաթիա-Հաղթանակ թաղամասի ջրամատակարարման բաշխիչ ցանցի վերականգնում և անհատական տնային միացումների փոխարինում» շինարարական աշխատանքների տեխնիկական վերահսկողության խորհրդատվական ծառայությունների դիմաց նախատեսվող վճարումների իրականացումը։ Խորհրդատվական պայմանագրի կնքման համար անհրաժեշտ մրցույթի նախապատրաստական փուլը նախատեսվածից ավելի ժամանակատար է եղել Եվրոպական ներդրումային բանկի հետ քննարկում-բանակցությունների պատճառով։ Արդյունքում՝ սույն թվականի հունիսից մեկնարկած մրցութային գործընթացը կավարտվի հոկտեմբերին և կնքվելիք պայմանագրի շրջանակներում այս տարի կվճարվի միայն կանխավճարի գումարը, իսկ 2021թ. ՀՀ պետական բյուջեում այս կապակցությամբ նախատեսված մնացած միջոցների մասով հնարավոր է կատարել միջծրագրային և միջհոդվածային վերաբաշխումներ։

**1072-31003 «Եվրոպակական ներդրումային բանկի աջակցությամբ իրականացվող Երևանի ջրամատակարարման բարելավման ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգում» և 1072-31004 «Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման դրամաշնորհային ծրագրի շրջանակներում Ջրամատակարարման և ջրահեռացման ենթակառուցվածքների հիմնանորոգում»** միջոցառումների շրջանակներում վերսկսվել են չվճարված պարտքերի պատճառով շինարարության վերահսկողության խորհրդատուի բացակայության պայմաններում շուրջ ***երեք տարի դադարի վիճակում*** գտնվող երեք շինարարական պայմանագրերով նախատեսված աշխատանքների կատարումը։ Ծրագրի անձնակազմի և խորհրդատուի կողմից վերանայվել-վերագնահատվել են պայմանագրերով նախատեսված աշխատանքներները և տեխնիկական նոր լուծումների կիրառման արդյունքում առաջացել են խնայողություններ, պայմանագրերի փոփոխություններով նվազեցվել են պայմանագրերի արժեքները։ 2021թ. ՀՀ պետական բյուջեում այս կապակցությամբ նախատեսված մնացած միջոցների մասով հնարավոր է կատարել միջծրագրային և միջհոդվածային վերաբաշխումներ։

**1072-31001 «Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգում» և 1072-31002 «Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգում»** միջոցառումների շրջանակներում վարկային համաձայնագրերում ամրագրված համամասնությամբ ֆինանսավորվում են «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք» ծրագրի առկա երեք շինարարական պայմանագրերը՝ ***շուրջ 35.1 մլն Եվրո ընդհանուր գումարով***։ Այդ պայմանագրերից երկուսը ստորագրվել են 2021թ. և դրանց մասով այս տարվա ընթացքում **միայն վարկային միջոցներից** վճարվել են նախատեսված կանխավճարները՝ ընդամենը ***շուրջ 2.6 մլրդ դրամ գումարի*** չափով՝ վճարման օրերին 1 Եվրոյի համար արձանագրված **637.69** և **628.48** ՀՀ դրամ փոխարժեքներով։ Մինչդեռ ՀՀ 2021թ. պետական բյուջեում նախատեսվել է վարկային միջոցներին համարժեք դրամային միջոցներ՝ հաշվարկած 1 Եվրոյի նկատմամբ **574.79** ՀՀ դրամ փոխարժեքով։

ՀՀ մարզերում մեկնարկած լայնածավալ շինարարական աշխատանքներն ընթանում են ամբողջ ծավալով և դրանց իրականացման համար 2021թ. բյուջետային ֆինանսավորման հայտում ընդգրկված ընդամենը շուրջ **12.7 մլրդ ՀՀ դրամ** գումարի փոխարեն 2021թ. ՀՀ պետական բյուջեով նախատեսված է ընդամենը շուրջ **5.0 մլրդ ՀՀ դրամ** գումար։ Ընթացող լայնածավալ շինարարության ֆինանսավորման և ծրագրի շրջանակներում անհրաժեշտ վարկային միջոցների մասհանումների իրականացման համար ծրագրի վերոնշյալ միջոցառումներում լրացուցիչ միջոցների ներգրավման անհրաժեշտություն է առաջացել։ Հարկ է նշել, որ վարկային միջոցների մասհանման մասով համաձայնագրերով ամրագրված են մասհանման գումարների նվազագույն շեմեր, մասնավորապես՝ ԵՆԲ վարկային միջոցների մասհանման նվազագույն նշաձողը **2.5 մլն Եվրո** գումարն է։

Հաշվի առնելով վերոգրյալը՝ ծրագրի բնականոն ընթացքի ապահովման՝ վարկային միջոցների մասհանումների կատարման և ակտիվ ընթացքի գտնվող շինարարական աշխատանքների դիմաց համապատասխան վճարումների իրականացման համար, **խիստ անհրաժեշտ է ՀՀ 2021թ. պետական բյուջեում համապաստախան միջծրագրային և միջհոդվածային վերաբաշխումների կատարումը։**

**1072-12001 «Գերմանիայի զարգացման և Եվրոպական միության հարևանության ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների դրամաշնորհային ծրագիր` երրորդ փուլ»** միջոցառման շրջանակներում այս պահին շարունակվում են նախագծա-նախահաշվային աշխատանքները, որոնց ավարտից և մրցութային գործընթացից հետո, այսինքն՝ արդեն 2022թ. միայն հնարավոր կլինի մեկնարկել նախատեսված շինարարական աշխատանքները: Այդ կապակցությամբ 2021թ. ՀՀ պետական բյուջեում հնարավոր է կատարել անհրաժեշտ միջծրագրային և միջհոդվածային վերաբաշխումներ, ինչպես նաև՝ նախատեսված և չծախսվելիք գումարները վերադարձնել ՀՀ պետական բյուջե։

**1019-12001 «Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքներ»** և **«1019-12004 Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավում»** միջոցառումների շրջանակներում 2021թ. ՀՀ պետական բյուջեում նախատեսված միջոցների մասով հնարավոր է կատարել միջծրագրային և միջհոդվածային վերաբաշխումներ։

**1073-11002 «Հայաստանի հանքարդյունաբերության ոլորտի քաղաքականության դրամաշնորհի II ծրագիր»** միջոցառման շրջանակներում 2021թ. ՀՀ պետական բյուջեում նախատեսված միջոցների մասով հնարավոր է կատարել միջծրագրային և միջհոդվածային վերաբաշխումներ։

**1189-12001 «Ասիական զարգացման բանկի աջակցությամբ իրականացվող դպրոցների սեյսմիկ պաշտպանության ծրագրի շրջանակներում ՀՀ դպրոցների սեյսմիկ անվտանգության բարելավմանն ուղղված միջոցառումներ»** միջոցառման շրջանակներում ընթանում են ակտիվ շինարարական աշխատանքներ և լրացուցիչ միջոցների ներգրավման անհրաժեշտություն է առաջացել։ Այդ կապակցությամբ 2021թ. ՀՀ պետական բյուջեում անհրաժեշտ է կատարել միջծրագրային և միջհոդվածային վերաբաշխումներ։

***Կարգավորման նպատակը և բնույթը***` Հայաստանի տարածքային զարգացման հիմնադրամի կողմից իրականացվող միջոցառումների ֆինանսական միջոցների վերաբաշխմամբ և ՀՀ պետական բյուջեից լրացուցիչ ֆինանսավորմամբ ՀՀ մարզերում լայնամասշաբ շինարարության իրականացման ակտիվ փուլում գտնվող «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք ծրագրի» բնականոն ընթացքի ապահովում։

***Ակնկալվող արդյունքը`*** Վերակառուցման վարկերի և Եվրոպական ներդրումային բանկերի համատեղ աջակցությամբ իրականացվող «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք ծրագրի» բնականոն ընթացքի ապահովում։

***Տեղեկատվություն***

«Հայաստանի Հանրապետության 2021 թվականի պետական բյուջեի մասին» օրենքում վերաբաշխում, փոփոխություններ և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունումը 2021 թվականի պետական բյուջեում կհանգեցնի եկամուտների փոփոխության՝ 1,752,042.1 հազ. դրամի չափով։

«Հայաստանի Հանրապետության 2021 թվականի պետական բյուջեի մասին» օրենքում վերաբաշխում, փոփոխություններ և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

**Կապը ռազմավարական փաստաթղթերի հետ, Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

ՀՀ կառավարության 2021 թվականի օգոստոսի 18-ի «Հայաստանի Հանրապետության կառավարության 2021-2026 թվականների ծրագրի մասին» N **1363-Ա** որոշում: